《焦山松寥阁夜坐》
清代·俞明震

月黑树蒙茸，惊鸦入窗里。团团一山雾，江势来不已。

槛外灯忽明，舳舻走千里。我亦东西人，往来送江水。

滔滔有今日，惜此中流砥。挂眼山无多，到海吾衰矣。

僧寮绳床平，涛声在席底。倾耳来睡情，平心得坐理。

始知倚楼时，妄念杂悲喜。萝径非不深，真隐人有几。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。